Amerikanerne har gjort det, canadierne og portugiserne har også gjort det. De kalder fedme en sygdom. Mange læger, også danske, ønsker, at andre lande skal følge efter. Der er argumenter både for og imod, jeg mener, at argumenterne imod vejer tungest. Svær overvægt er en kronisk tilstand for de fleste, men ikke derfor nødvendigvis en sygdom.

For mig er det centrale spørgsmål ikke, om fedme passer ind i den ene eller anden sygdomsdefinition, men om det gavner tykke mennesker at blive kaldt syge.

Det er rigtigt, at mennesker, som vejer meget, har en større risiko for sygdom og tidlig død, men en risiko er ikke en sygdom. Mennesker, som er fysisk inaktive, og som sidder meget, har en kraftigt forhøjet risiko for sygdom og død, men de beskrives ikke som syge. Rygere beskrives heller ikke som syge, selv om de også har en forhøjet risiko for at dø.

Måske kan det forhold, at fedme til forskel fra fysisk inaktivitet er synlig, gøre, at den påkalder sig større opmærksomhed, men det gør det jo ikke mere rigtigt at sige, at tykke mennesker er syge.

Diagnoser fjerner ikke skyld

Hvordan afgør man om nogen er fed? Det er ikke så ligetil, som man skulle tro. Det oftest brugte mål er vægten divideret med højden i anden, Body Mass Index (BMI). Er den over 25, rynker nogen brynene; er den over 30, bliver der råbt vagt i gevær.

Men ikke al vægt er sundhedsskadelig. For det første kan man være tung, fordi man har mange muskler, og for det andet er det især fedt på maven, som er sundhedsskadeligt, ikke det som sidder på hofterne. Og endelig er det ikke så alvorligt at være tyk, hvis man samtidig er fysisk aktiv.

Men problemerne med at afgøre, hvad der er sundhedsskadelig fedme, diskuteres sjældent af dem, som vil kalde fedme en sygdom.

Vil tykke mennesker blive mindre stigmatiserede, hvis fedme blev kaldt en sygdom?

Det er svært at vide, men det er næppe sandsynligt. Tilstande, som kaldes sygdomme, kan sagtens være stigmatiserede, det gælder mange psykiske lidelser og seksuelt overførte sygdomme. Når en tilstand er ugleset, hjælper en sygdomsbetegnelse næppe. Ved at bruge sygdomsbegrebet definerer man de tykke kroppe som afvigende, ikke normale. En sygdomsbetegnelse kan risikere at gøre ondt værre.

En af grundene til, at tykke mennesker stigmatiseres, er, at de ses som ansvarlige for deres tilstand. Og nogle fortalere for sygdomsbetegnelsen mener, at man vil tage denne skyld fra dem, hvis man siger, at de er syge. Man kan imidlertid også ses som ansvarlig for en sygdom, det gælder jo bl.a. skrumpelever, lungekræft og KOL, hvor henholdsvis alkoholbrug og rygning ofte ses som den eneste årsag, KOL kaldes endda rygerlunger. Dette selv om disse sygdomme har flere årsager end folks adfærd.

Ingen effektiv behandling

Vil de tykke få en bedre behandling i sundhedsvæsenet, og vil der tilføres flere ressourcer til behandlingen af dem? Det er svært at sige. Indtil videre er der meget få effektive behandlinger af fedme. Operation virker på mange, men har mange bivirkninger og er dyr. Behandlinger, som handler om at få folk til at ændre adfærd, især spisevaner, har ofte gode resultater, men kun i kort tid.

De fleste tager det hele og nogle gange lidt mere på igen efter et år eller to. Kroppen arbejder imod og stræber efter at komme tilbage til den oprindelige høje vægt.

Om der følger flere ressourcer med, hvis en tilstand kaldes sygdom, er også muligt, men ikke sikkert. Der er et sygdomshierarki, som gør, at visse sygdomme får mange ressourcer og andre få. Psykiske sygdomme og bevægeapparatlidelser er ikke højt prioriteret ressourcemæssigt, selv om de vejer tungt i sygdomsbyrden. Det er i mine øjne usandsynligt, at fedme vil blive en sygdom højt på den prioriteringsmæssige rangliste.

Forebyggelse og vejledning i sund levevis kan man tilbyde de svært overvægtige uden at kalde dem syge og uden at definere slankhed som lig med sundhed. Ligesom man tilbyder rygestopkurser til rygere.

Fedme er for de fleste en kronisk tilstand. Det ville være godt, hvis man kunne gøre livet med svær overvægt så tåleligt som muligt for de tykke, dvs. undgå at stigmatisere dem og undlade at tro, at de bare kan tage sig sammen og tabe sig, og lade være med at kalde deres tilstand en sygdom.